আসল কথা হলো, ফিফায় সতেরো বছরের ব্লাটার যুগ মঙ্গলবারের জুরিখে শেষ হল যেমন, ঠিক তেমনই অসম্মানের মহাসমুদ্রে ডুবে গেল ফুটবল। ফিফার বেশ কিছু কর্তা দুর্নীতির দায়ে ইতিমধ্যেই এফবিআইয়ের হেফাজতে। এখন শোনা যাচ্ছে, গোটা তদন্তটার কেন্দ্রে নাকি ছিল দক্ষিণ আফ্রিকার বিশ্বকাপ আয়োজনের দায়িত্ব পাওয়ার বিষয়টা। সেই তদন্ত যত এগিয়েছে, উঠে এসেছে একের পর এক বিস্ফোরক তথ্য। এমনকী ব্রাজিল বিশ্বকাপও রেহাই পায়নি। ব্রাজিল ফুটবল সংস্থার প্রাক্তন প্রেসিডেন্ট রিকার্ডো টেক্সেইরার বিরুদ্ধে টাকা নয়ছয়ের অভিযোগ উঠছে। তার অ্যাকাউন্ট থেকে দশ কোটি পাউন্ড বেরিয়ে কোথায় গিয়েছে কেউ জানে না।